**Informatīvais ziņojums**

**„Par Ministru kabineta 2008.gada 10.jūnija sēdes protokollēmuma (prot. Nr.38 38.§) „Par nepieciešamo rīcību, lai veicinātu darba meklējumos izbraukušo Latvijas iedzīvotāju atgriešanos Latvijā” 2.punkta izpildi 2011.gadā”**

Rīga, 2012

**Saturs**

1. Saīsinājumi 3

2. Ievads 4

3. Situācijas raksturojums 4

4. Informatīvā ziņojuma 2.nodaļā noteikto ilgtermiņa prioritāšu izpilde 6

4.1. Mājokļu pieejamības nodrošināšana iedzīvotājiem, jo īpaši ģimenēm ar bērniem 7

4.2. Reģionu attīstība, nodrošinot infrastruktūru, kas nepieciešama iedzīvotāju nodarbinātībai un bērnu, ģimenes vajadzībām 8

4.2.1. Dzīves vides pilnveidošana Latvijā 8

4.2.2. Publiskā/privātā sadarbība, atbalstot iedzīvotāju komercdarbības iniciatīvas 13

4.2.3. Informatīvās saiknes nodrošināšana ārzemēs dzīvojošajiem 14

4.2.4. Izglītības pieejamība ārvalstīs dzīvojošiem tautiešiem 15

4.2.5. Sabiedrības izglītošana un pozitīvas domāšanas stimulēšana 15

4.3. Birokrātisku šķēršļu mazināšana pozitīvām komercdarbības, lauksaimniecības, pilsoniskās sabiedrības iniciatīvām, kā arī

 indivīdu un to ģimenes locekļu sociālo problēmu risināšanā 18

4.3.1. Tiesisko, finansiālo un institucionālo šķēršļu mazināšana 18

4.3.2. Dubultpilsonības pieļaujamības subjektu loka paplašināšana 19

5. Vispārēji pasākumi - pastāvīgs situācijas monitorings 19

5.1. Sistemātisku pētījumu veikšana par migrācijas jautājumiem 19

5.2. Politikas attīstības dokumenti 21

6. Kopsavilkums 22

**1. Saīsinājumi:**

|  |  |
| --- | --- |
| ĀM  |  Ārlietu ministrija |
| CSPGMIIeMIZM | Centrālā statistikas pārvaldeGarantētā minimālā ienākuma pabalsts Iekšlietu ministrijaIzglītības un zinātnes ministrija  |
| EKELA | Eiropas KomisijaEiropas Latviešu apvienība |
| EMEP | Ekonomikas ministrijaEiropas Padome |
| ERAFESFMIeMĪUMSILSKM | Eiropas Reģionālās attīstības fondsEiropas Savienība Finanšu ministrijaIekšlietu ministrijaĪpašu uzdevumu ministra sabiedrības integrācijas lietās sekretariāts Kultūras ministrija |
| LMLVA | Labklājības ministrijaLatviešu valodas aģentūra |
| LRLU | Latvijas RepublikaLatvijas Universitāte |
| MK | Ministru kabinets |
| NVA | Nodarbinātības valsts aģentūra |
| NVO | Nevalstiskā sektora daļa, kuru veido biedrības un nodibinājumi |
| PBLAPMLPTMVDIVIDVPVARAMNEPLP | Pasaules brīvo latviešu apvienībaPilsonības un migrācijas lietu pārvaldeTieslietu ministrijaValsts darba inspekcijaValsts ieņēmumu dienestsValsts policijaVides aizsardzības un reģionālās attīstības ministrijaNacionālā elektronisko plašsaziņas līdzekļu padome |

1. **Ievads**

Saskaņā ar Ministru kabineta 2008.gada 10.jūnija sēdes protokollēmuma (prot. Nr.38, 38.§) „Par nepieciešamo rīcību, lai veicinātu darba meklējumos izbraukušo Latvijas iedzīvotāju atgriešanos Latvijā” 1.punktu ĪUMSILS iesniegtais informatīvais ziņojums (turpmāk – informatīvais ziņojums) tika pieņemts zināšanai un saskaņā ar 4.punktu, ĪUMSILS tika uzdots apkopot iesniegtos priekšlikumus un līdz 2008.gada 1.oktobrim izstrādāt un iesniegt MK rīcības plānu 2008. – 2012.gadam par pasākumiem, kas veicami, lai mazinātu Latvijas iedzīvotāju izbraukšanu no valsts darba meklējumos un veicinātu viņu atgriešanos (turpmāk – rīcības plāns). Pamatojoties uz Ministru kabineta 2008.gada 29.oktobra rīkojumu Nr.650 „Par Īpašu uzdevumu ministra sabiedrības integrācijas lietās sekretariāta reorganizāciju”, tika pieņemts lēmums par ĪUMSILS reorganizāciju un Rīcības plāns netika izstrādāts.

Vairāku valdības institūciju reorganizāciju rezultātā ĪUMSILS funkcijas no 2011.gada 1.janvāra ir nodotas KM pārziņā, kas ir atbildīga par vienotas valsts politikas izstrādi un īstenošanu saistībā ar nacionālās identitātes, sabiedrības integrācijas un pilsoniskās sabiedrības attīstību, rasu un etniskās diskriminācijas izskaušanu, iecietības veicināšanu un lībiešu kultūras un tradīciju saglabāšanu u.c.

Saskaņā ar Ministru kabineta 2009.gada 19.maija sēdes protokollēmuma (prot. Nr.32 3.§) „Par Ministru kabineta 2008.gada 10.jūnija sēdes protokollēmuma (prot. Nr.38 38.§) „Par nepieciešamo rīcību, lai veicinātu darba meklējumos izbraukušo Latvijas iedzīvotāju atgriešanos Latvijā” 4. punktā dotā uzdevuma izpildi” 3. punktu ĀM, EM, IeM, IZM, KM, LM, TM un VARAM tām piešķirto valsts budžeta līdzekļu ietvaros ir jānodrošina 2008.gada 10.jūnija informatīvā ziņojuma 2. nodaļā minēto prioritāšu ievērošana līdz 2012.gadam, lai mazinātu Latvijas iedzīvotāju izbraukšanu no valsts darba meklējumos un veicinātu to atgriešanos.

Informatīvais ziņojums sagatavots par uzdevuma izpildi laika posmā no 2011.gada 1.janvāra līdz 2011.gada 31.decembrim un tajā ir iekļauta iesaistīto ministriju iesniegtā informācija, kā arī cita publiski pieejamā informācija.

**3. Situācijas raksturojums.**

Lai arī oficiālu datu par emigrācijas apmēriem nav, jaunākās aplēses liecina, ka 2009. un 2010.gadā katru gadu darba nolūkos no Latvijas uz kādu citu valsti ir izbraukuši aptuveni 30 tūkstoši cilvēku. Pasaules Bankas 2011.gada pārskats par naudas sūtījumiem uz izcelsmes valstīm (remittance) atspoguļo, ka 2011.gadā kopumā emigrācijā dzīvo 12,2% visu Latvijas iedzīvotāju jeb 272,4 tūkstoši, kuri kopā ik gadu uz Latviju nosūta 643 miljonus ASV dolāru, kas ir nozīmīgi Latvijas ekonomikas attīstībai[[1]](#footnote-1).

Saskaņā ar Iedzīvotāju reģistra likuma 15.panta otro daļu, ja persona, kurai ir Latvijas valstiskā piederība, uzturas ārpus Latvijas ilgāk par sešiem mēnešiem, tās pienākums ir paziņot PMLP savas dzīvesvietas adresi ārvalstīs. Tādejādi IeM rīcībā ir tikai tā informācija par Latvijas valsts piederīgo izceļošanu uz pastāvīgu dzīvi ārvalstīs, kuru brīvprātīgi ir paziņojušas pašas personas, iesniedzot attiecīgu iesniegumu. Pēc Iedzīvotāju reģistra datiem 2011.gadā dzīvesvietu ārzemēs ir norādījušas 15 594 personas. Kaut arī oficiālā statistika neatspoguļo situāciju pietiekami reālistiski, tā liecina par to, ka emigrācija turpina pieaugt – pēc CSP datiem 2008.gadā uz dzīvi (darbu un/vai studijām vai citos nolūkos) ārzemēs pārcēlušies 6 007 Latvijas iedzīvotāji, 2009.gadā – 7 388 cilvēku, bet 2010.gadā – 10 702 cilvēku.

Saskaņā ar Tautas attīstības pārskatā 2010/2011 „Nacionālā identitāte, mobilitāte, rīcībspēja” sniegtajiem datiem 2009. – 2010.gadā emigranti ir vairāk orientēti uz ilgtermiņa vai pastāvīgu emigrāciju un biežāk izbrauc veselām ģimenēm, augsti izglītoto indivīdu proporcija emigrantu vidū nozīmīgi pieauga un pārsniedza atbilstošo proporciju Latvijas iedzīvotāju vidū, pieauga uz pašnodarbinātību vai savu biznesu orientēto emigrantu īpatsvars, tāpat pieauga nelatviešu (it īpaši LR pilsoņu) īpatsvars emigrantu un potenciālo emigrantu vidū. Tāpat apkopoti dati liecina, ka arvien vairāk izbraukušo ir ar augstāko izglītību. Gan aptaujas rezultāti, gan administratīvie dati liecina, ka vislielākais emigrācijas virziens paliek Lielbritānija. Analizējot dažādu emigrantu grupu atgriešanas plānus, secināts, ka apmērām 24% latviešu, 21% nelatviešu un 8% nepilsoņu plāno atgriezties Latvijā 5 gadu laikā vai agrāk. Savukārt atgriešanas plāni sarūk līdz ar ārzemēs pavadītā laika palielināšanos: tuvāko 5 gadu laikā atgriezties plāno 35% imigrantu, kas uzturas ārzemēs līdz vienam gadam un tikai ap 7% to, kas dzīvo ārzemēs 5 – 11 gadus.

Starp iemesliem, kāpēc emigranti neplāno atgriezties tuvākajā perspektīvā, bez ekonomiskiem apsvērumiem bieži tiek minēti nenoteiktība, taisnīgu spēles noteikumu trūkums un vispārējā dzīves kvalitāte Latvijā.

Visu 18–65 gadus veco Latvijas iedzīvotāju vidū 2010. – 2011.gada mijā 9% plānoja aizbraukt tuvākajā laikā un vēl 17% pieļāva tādu iespēju, kopā veidojot 26% lielu potenciālo aizbraucēju grupu. Savukārt 2011.gadā 20% atzina, ka plāno aizbraukt ekonomisku (vai ekonomisku un citu) iemeslu dēļ un vēl 10% citu iemeslu dēļ; tā kā jautājumā nebija ierobežojuma „tuvākajā laikā”, potenciālo aizbraucēju īpatsvars sasniedza 31%[[2]](#footnote-2).

Nozīmīgs faktors saistībā ar migrācijas plāniem ir etniskā piederība. Lielāka tieksme emigrēt tuvākajā laikā ir nelatviešiem, kuriem ir Latvijas pilsonība, viņu vidū ir 32% emigrantu salīdzinājumā ar 25% starp latviešiem[[3]](#footnote-3).

2011.gads bijis nozīmīgs ar to, ka Latvijas ekonomikas atveseļošanās atzīta arī starptautiski, starptautisko reitingu aģentūrām paaugstinot Latvijas kredītreitingu. Saskaņā ar EM speciālistu novērtējumu IKP pieaugums 2011.gadā varētu sasniegt 5,5%. Latvija spējusi īstenot strukturālas izmaiņas ekonomikā un sakārtot valsts finanses ilgtspējīgākā virzienā. Vienlaikus jāatzīst, ka ne visi iedzīvotāji ir jau sajutuši mērenās ekonomiskās izaugsmes augļus, kuras lielāko efektu var vērot ražošanas sektorā. Tāpat, mājsaimniecību apsekojuma 2010.gada dati liecina par ienākumu sarukumu. Tomēr 2011.gadā bija vērojams arī stabils mazumtirdzniecības apgrozījuma pieaugums, liecinot par iekšējā patēriņa pakāpenisku atjaunošanos. Lai arī 2011.gadā samazinājās bezdarba līmenis, tas tomēr saglabājās salīdzinoši augsts[[4]](#footnote-4).

Pēc Eurostat datiem, bezdarba līmenis Latvijā 2011.gada novembrī bija 14,8% (gada sākumā 18,3%)[[5]](#footnote-5). Vidējais bezdarba rādītājs pēdējos trīs gados saglabājās 14.6% robežās, tādējādi Latvijai ieņemot trešo vietu Eiropas Savienībā[[6]](#footnote-6).

Neraugoties uz 2011.gada pēdējos mēnešos vērojamo reģistrētā bezdarba samazināšanos, bezdarbnieku skaits krietni pārsniedza darba piedāvājumu skaitu. Uz katru brīvo darbvietu 2011.gada decembrī pretendēja 52 bezdarbnieki[[7]](#footnote-7).

Visos Latvijas reģionos lielāko reģistrēto bezdarbnieku skaitu dalījumā pa mērķgrupām sastāda ilgstošie bezdarbnieki. Lielākais ilgstošo bezdarbnieku īpatsvars ir vērojams Latgales reģionā, kas veido vairāk kā pusi no kopējā reģionā reģistrētā bezdarbnieku skaita, mazākais – Rīgas reģionā.

2011.gadā PMLP tika izskatītas 102 repatriācijas lietas (2010.gadā – 100, 2009.gadā – 93) un repatrianta statuss piešķirts 85 repatriantiem un 17 ģimenes locekļiem.

**4. Informatīvā ziņojuma 2.nodaļā noteikto ilgtermiņa**

 **prioritāšu izpilde**

2008.gada 10.jūnija informatīvā ziņojuma 2.nodaļā ir minētas šādas ilgtermiņa prioritātes, lai mazinātu Latvijas iedzīvotāju izbraukšanu no valsts darba meklējumos un veicinātu to atgriešanos:

* mājokļu pieejamības nodrošināšana iedzīvotājiem, jo īpaši ģimenēm ar bērniem;
* reģionu attīstība, nodrošinot infrastruktūru, kas nepieciešama iedzīvotāju nodarbinātībai un bērnu, ģimenes vajadzībām;
* darba tiesisko attiecību kultūras attīstība;
* nodokļu un pabalstu sistēmas pārskatīšana nolūkā stiprināt ģimeņu ar bērniem labklājības līmeni;
* birokrātisku šķēršļu mazināšana pozitīvām komercdarbības, lauksaimniecības, pilsoniskās sabiedrības iniciatīvām, kā arī indivīdu un to ģimenes locekļu sociālo problēmu risināšanā.

Saskaņā ar Informatīvā ziņojuma 2. nodaļā noteikto, ieteicamie rīcības virzieni ir:

* pastāvīgs situācijas monitorings;
* publiskā/privātā sadarbība, atbalstot iedzīvotāju komercdarbības iniciatīvas;
* dzīves vides pilnveidošana;
* informatīvās saiknes nodrošināšana ārzemēs dzīvojošajiem;
* sabiedrības izglītošana un pozitīvas domāšanas stimulēšana;
* tiesisko, finansiālo un institucionālo šķēršļu mazināšana.

Informācijas apkopojums par aktivitātēm, kuras ir īstenojušas iesaistītās valsts iestādes, saskaņots ar iepriekš minēto rīcības virzienu uzdevumiem, kas ir atspoguļoti informatīvā ziņojuma 2.nodaļā.

**4.1. Mājokļu pieejamības nodrošināšana iedzīvotājiem, jo īpaši ģimenēm ar bērniem**

Lai mazinātu ekonomiskās krīzes negatīvo ietekmi uz iedzīvotājiem ar zemiem ienākumiem un līdz ar to – arī šādu iedzīvotāju motivāciju izbraukt ārpus valsts labāk apmaksāta darba meklējumos, Sociālās drošības tīkla stratēģijas ietvaros arī 2011.gadā turpinājās (aizsākās 2009.gada IV ceturksnī) valsts budžeta līdzfinansējums pašvaldībām pabalsta garantētā minimālā ienākumu līmeņa nodrošināšanai (GMI pabalsts) – 50% no iepriekšējā mēnesī GMI pabalstam izlietotajiem pašvaldību līdzekļiem un dzīvokļa pabalsta nodrošināšanai – 20% no iepriekšējā mēnesī dzīvokļa pabalstam izlietotajiem pašvaldību līdzekļiem.

Pabalsts, lai segtu dzīvojamo telpu īres maksu un maksu par pakalpojumiem, kas saistīti ar dzīvojamās telpas lietošanu (dzīvokļa pabalsts) segšanai 2011.gadā piešķirts 95 398 personām (piešķirti līdzekļi Ls 6 248 310 apmērā), 2010.gadā – 89 826 personām (piešķirti līdzekļi Ls 5 947 545 apmērā).

2011.gadā ārpus Rīgas sociālajos dzīvokļos dzīvoja 5504[[8]](#footnote-8) cilvēki (nav pieejami dati par 2009. – 2010.gadu)[[9]](#footnote-9). Pašvaldību izdevumi sociālo dzīvojamo māju un sociālo dzīvokļu uzturēšanai ārpus Rīgas 2011.gadā bija Ls 1 149 868 (2010.gadā un 2009.gadā – attiecīgi Ls 868 754 un Ls 726 074).

**4.2. Reģionu attīstība, nodrošinot infrastruktūru, kas nepieciešama iedzīvotāju nodarbinātībai un bērnu, ģimenes vajadzībām**

***4.2.1. Dzīves vides pilnveidošana Latvijā***

Lai uzlabotu dzīves kvalitāti un labklājības vispārīgo fonu Latvijā, ir nepieciešami uzlabojumi vairākās dzīves jomās, t.sk. nodarbinātībā, darba tiesisko attiecību regulējumā, darba aizsardzības nodrošināšanā, pakalpojumu pieejamību, pirmsskolas izglītības iestāžu infrastruktūras attīstībā un vairākos citos jautājumos.

Sākot ar 2010.gada 1.jūniju vienotas un kvalitatīvas informācijas telpas nodrošināšanai visā Latvijas teritorijā, nacionālā statusa jeb bez maksas galalietotājiem pieejamo televīzijas programmu uztveršana ir nodrošināta 99,6% Latvijas teritorijas vai 99,9% Latvijas mājsaimniecību.

Šobrīd NEPLP ir noteikusi četras galalietotājiem bez maksas pieejamās programmas – LTV1, LTV7, LNT un TV3. Visu šo programmu tehniskā uztveršanas iespēja ir nodrošināta līdz Latvijas robežai un pat nedaudz aiz tām, jo programmas var uztvert no Daugavpils, Rēzeknes, Dagdas un Alūksnes raidītājiem. Līdz ar to Latvijā ir nodrošināta pilnvērtīga nacionālā satura izplatīšanas iespēja un vienlīdzīgas iespējas uztveršanai visiem Latvijas iedzīvotājiem.

 Jauna sabiedriska medija koncepcijas projektā, ko 2011.gadā sāka gatavot NEPLP, minēts, ka LTV drīzumā plāno atvērt jaunu TV kanālu – LTV3 – interneta platformā (IPTV), kura mērķauditorija ir gan ārzemēs dzīvojošie, gan auditorija Latvijā. Plānots, ka šajā programmā tiks demonstrēti LTV1 raidījumu atkārtojumi, kā arī LTV arhīvi, galvenokārt ziņas un kultūras raidījumi. Turpmāk to plānots papildināt arī ar citu saturu, tostarp reģionālo televīziju un neatkarīgo producentu raidījumiem, Latvijas dokumentālo kino un spēlfilmām, kā arī teātra izrāžu un koncertu ierakstiem. Ilgtermiņa plānos paredzēts veidot īpašus raidījumus ārzemju latviešiem. Jauna sabiedriska medija koncepciju ir paredzēts pabeigt 2012.gada beigām.

2006. – 2008.gadā ir īstenots ERAF projekts „Platjoslas sakaru infrastruktūras attīstība lauku apvidos”, kura ietvaros ir nodrošināta platjoslas (lejupielādes/augšuplādes minimālais ātrums 256/128 kbit/s) piekļuve visā Latvijas teritorijā līdz 2013.gada 27.jūnijam.

2011.gada beigās Satiksmes ministrija ar EK saskaņoja valsts atbalsta programmu „Nākamās paaudzes elektronisko sakaru tīkls lauku teritorijām”, kura paredz „vidējās jūdzes” pieslēgumu izveidi ar pašvaldībām saskaņotās adresēs. Projekts paredz izveidot vienu pieslēgumu katrā novadu centrā vai teritoriālajā vienībā, kurā pieslēguma nav un kurā nākošo trīs gadu laikā neviens komersants neplāno to izveidot. Valsts atbalsta programmas 1.kārtas īstenošanas periods ir no 2012. līdz 2015.gadam.

Līdz ar to Latvijas iedzīvotājiem tiek paplašinātas iespējas izmantot interneta vidē esošo saturu, tajā skaitā arī nacionālo elektronisko plašsaziņas līdzekļu veidoto saturu.

Lai novērstu sociāli nelabvēlīgās situācijas attīstību un mazinātu Latvijas iedzīvotāju masveida izbraukšanu no valsts darba meklējumos, LM ir izstrādājusi virkni pasākumu nozares kompetences jomās, lai nodrošinātu sociālo aizsardzību. Viena no LM prioritātēm 2011.gadā bija atbalsta sniegšana bezdarbniekiem. 2011.gadā NVA aktīvās darba tirgus politikas **pasākumu ietvaros ir sniegti 221 060 pakalpojumi**[[10]](#footnote-10)**, no tiem 120867**[[11]](#footnote-11) **bezdarbniekiem (jeb 83% no vidējā bezdarbnieku skaita) tika sniegts arī finansiāls atbalsts stipendijas vai dotāciju veidā. 2011.gadā visvairāk bezdarbnieki ir pilnveidojuši savas prasmes – 59%**, piedalījušies pasākumā „Darba praktizēšana ar stipendiju pašvaldībās” – 27%, kā arī piedalījušies atbalstītās nodarbinātības pasākumos –

7%.

 Vienlaikus, lai mazinātu Latvijas iedzīvotāju izbraukšanu no valsts saistībā ar neatbilstošu darba apstākļu nodrošināšanu pagaidu darbu veicējiem, LM ir pilnveidojusi normatīvo regulējumu darba tiesisko attiecību jomā *(ar 16.06.2011. likumu "Grozījumi Darba likumā" pārņemtas Eiropas Parlamenta un Padomes 2008.gada 19.novembra direktīvas 2008/104/EK prasības par pagaidu darba aģentūrām).* Pagaidu darba aģentūras dod iespēju uzņēmumiem elastīgi piesaistīt darba ņēmējus, vienkārši piesaistot (iznomājot) darbiniekus ekonomikas izaugsmes periodos. Tādējādi pagaidu darba aģentūras veicina darba vietu radīšanu un palīdz veicināt bez darba esošo personu dalību un integrāciju darba tirgū. Veikto grozījumu Darba likumā nolūks ir precizēt tiesisko regulējumu attiecībā uz darbaspēka nodrošināšanas pakalpojumu sniegšanu, tai skaitā, paredzot darbaspēka nodrošināšanas pakalpojumu sniedzēja darbinieku tiesisko aizsardzību un nosakot tiesības un pienākumus darbaspēka nodrošināšanas pakalpojumu sniedzējam, tā darbiniekiem un darbaspēka nodrošināšanas pakalpojumu saņēmējam.

Papildus, lai mazinātu nereģistrēto nodarbinātību tika turpināta Pasākumu plānā nereģistrētās nodarbinātības mazināšanai 2010.–2013.gadam ietverto pasākumu īstenošana, piemēram, 2011.gadā veikti 3 248 apsekojumi, informēta sabiedrība par nereģistrētās nodarbinātības negatīvajām sekām (2011.gadā februārī un martā visā Latvijā rīkotās informatīvās kampaņas ietvaros informēti un konsultēti aptuveni 1050 cilvēki).

Tāpat, nereģistrētās nodarbinātības mazināšanai, pastiprinot darba devēja atbildību par nereģistrēto nodarbinātību un mazinot darba devēja ekonomisko ieinteresētību nereģistrētās nodarbinātības uzturēšanā, 2011.gada 15.decembrī veikti grozījumi likumā “Par valsts sociālo apdrošināšanu” (spēkā no 2012.gada 1.janvāra), kas paredz, no kādas summas nodokļu administrācija piedzen obligātās iemaksas un soda naudu trīskāršā obligāto iemaksu apmērā. VID piedzen no darba devēja obligātās iemaksas no summas, kas atbilst VID rīcībā esošajai informācijai par personai aprēķināmo atlīdzību, ja tās lielumu ir iespējams noteikt un tā ir lielāka par minimālo mēneša darba algu, vai no tās, ja aprēķināmā atlīdzība ir vienāda vai mazāka par minimālo mēneša darba algu vai ja faktiski atlīdzību nav iespējams noteikt, un soda naudu trīskāršā obligāto iemaksu apmērā (16.1 pants).

Lai atvieglotu paziņošanas sistēmas ieviešanu sezonas darbiniekiem, kas ir nodarbināti lauksaimniecībā (stājoties darba attiecības un tās izbeidzot - darba ņēmēju var reģistrēt VID dienā, kad persona faktiski sāk darbu), 2011.gada 24.martā pieņemti grozījumi MK 2010.gada 7.septembra noteikumos Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” (8.1 punkts).

Situācijas uzlabošanai darba aizsardzības jomā 2011.gada 20.aprīlī ar MK rīkojumu Nr.171 tika pieņemts Darba aizsardzības jomas attīstības plāns 2011.-2013.gadam, kurā noteikti konkrēti pasākumi Darba aizsardzības jomas attīstības pamatnostādnēs 2008.-2013.gadam noteikto mērķu sasniegšanai – letālo nelaimes gadījumu darbā samazināšanai un drošākas darba vides nodrošināšanai Latvijas uzņēmumos. Pasākumi strukturēti atbilstoši šādiem apakšmērķiem:

- darba aizsardzības politikas plānošanas pilnveidošana;

- valsts kontroles un uzraudzības mehānisma kapacitātes un efektivitātes paaugstināšana;

- „preventīvās kultūras” iedzīvināšana sabiedrībā un uzņēmumos, paaugstinot sabiedrības, bet jo īpaši darba devēju un darbinieku zināšanu un informētības līmeni par darba aizsardzības jautājumiem;

- ekonomisko stimulu un valsts atbalsta nodrošināšana darba devējiem, palīdzot un motivējot darba vides un darba apstākļu uzlabošanu uzņēmumos.

2011.gadā ir uzsākta Darba aizsardzības jomas attīstības plānā iekļauto pasākumu īstenošana – VDI veikusi 6 tematiskās pārbaudes, savukārt, Rīgas Stradiņa universitātes aģentūra „Darba drošības un vides veselības institūts” preventīvo pasākumu plāna ietvaros izstrādājusi dažādus informatīvos materiālus un organizējusi seminārus par darba aizsardzības jautājumiem. Nozīmīgu ieguldījumu drošākas darba vides veidošanā laika periodā no 2008.-2013.gadam sniedz Latvijas Darba devēju konfederācijas un Latvijas Brīvo arodbiedrību savienības īstenotie ESF projekti „Darba attiecību un darba drošības normatīvo aktu praktiska piemērošana nozarēs un uzņēmumos”, kuru ietvaros tiek izstrādāti dažādi materiāli un īstenoti pasākumi darba devēju un nodarbināto informēšanai un apmācībai par darba aizsardzības un darba tiesību jautājumiem, sniegts atbalsts darba devējiem darba vides risku novērtēšanā, kā arī tiek īstenoti pasākumi, lai sagatavotu jauniešus darba tirgum, informējot viņus par darba aizsardzības un darba tiesību jautājumiem.

Sākot ar 2011.gada 1.janvāri LM nodrošina Sociālās drošības tīkla stratēģijas ieviešanas uzraudzību. Stratēģijas ietvaros iekļautie pasākumi labklājības, izglītības, veselības aprūpes un pārvadājumu (transporta) jomā tika īstenoti, lai nodrošinātu iedzīvotāju pamatvajadzību apmierināšanu - adekvātus ienākumus, mājokli, veselības aprūpes un sabiedriskā transporta pakalpojumus, kā arī izglītības pieejamību. 2011.gadā Stratēģijas pasākumu īstenošanai kopumā tika izlietots valsts budžeta finansējums 89,5 milj.latu apmērā. Ņemot vērā, ka Stratēģijas darbības termiņš bija noteikts 2011.gada 31.decembris, LM 2011.gada 1.novembrī iesniedza izskatīšanai MK informatīvo ziņojumu „Par Sociālās drošības tīkla stratēģijas pasākumu turpināšanu 2012.gadā”, un MK, izvērtējot sociālo situāciju, atbalstīja atsevišķu Stratēģijas pasākumu turpināšanu arī 2012.gadā, paredzot tam 44,6 milj.latu.

VARAM turpināja ERAF projektu īstenošanu, lai ārpus nacionālas un reģionālas nozīmes attīstības centriem pilnveidotu alternatīvās aprūpes pakalpojumu pieejamību, veicinot vienlīdzīgas nodarbinātības iespējas, nodrošinot bērnu, invalīdu un pensijas vecuma personu sociālās aprūpes, sociālo prasmju attīstības, izglītošanas un brīvā laika pavadīšanas iespējas. Atbalstīti 22 alternatīvās aprūpes centri un 6 037 personām nodrošināta dažādu iedzīvotāju grupu sociālās aprūpes pakalpojumu pieejamība. Pieņemot, ka katram no viņiem ir ģimenes locekļi, tiem tika radīta iespēja atgriezties darba tirgū, vai saglabāt jau esošu darba vietu, kas vērtējams kā ieguldījums bezdarba līmeņa samazināšanā. Kopējais 2011.gadā projektu ERAF finansējums sastāda 1,8 milj. Ls.

2011.gadā turpinājās projektu īstenošana 30 Latvijas pilsētās, kas attīsta pirmsskolas izglītības iestāžu infrastruktūru. Pabeigto projektu ietvaros renovētas telpas, veikti energoefektivitātes uzlabošanas pasākumi, iekšējo inženierkomunikāciju sakārtošana, rotaļu laukumu labiekārtošana. Kopumā uzlabojumi veikti 32 pirmsskolas izglītības iestāžu ēkās. Kopējais 2011.gadā projektu ERAF finansējums sastāda 20,8 milj. Ls. Īstenojot šos projektus kopumā ir radītas 2366 jaunas vietas bērniem pirmsskolas izglītības iestādēs. Pieņemot, ka katram bērnam ir vismaz viens no vecākiem, rezultātā tiek radīta iespēja atgriezties darba tirgū, vai saglabāt jau esošu darba vietu, kas vērtējams kā ieguldījums bezdarba līmeņa samazināšanā.

Kopumā ar ERAF atbalstu alternatīvās aprūpes centriem un pirmsskolas izglītības iestādēm radīta jauna vai saglabāta 371 darbavieta[[12]](#footnote-12). Bez tam papildus augstāk minētajām darbvietām, pilsētās tika radītas 12 jaunas darbavietas, kas sevī neietver būvdarbu laikā radītās darba vietas[[13]](#footnote-13). Plānošanas reģionos, pilsētās un novados radītas 7 jaunas darbavietas[[14]](#footnote-14), lai nodrošinātu teritorijas attīstības plānošanas dokumentu izstrādi vai paaugstinātu administratīvo kapacitāti.

Mazināta migrācija, gan uz citiem novadiem, kas tuvāk lielām pilsētām, gan uz citām valstīm, galvenokārt ģimeņu ar skolas vecuma bērniem. Pašvaldībām tika pabeigta 110 autobusu iegāde[[15]](#footnote-15), tādējādi uzlabojot skolēnu transportēšanas sistēmu attālos un mazāk attīstītos reģionos, nodrošinot skolēnu pārvadāšanu no dzīvesvietas uz mācību iestādi un atpakaļ. Atbalsts tika sniegts pašvaldībām, kurās izglītības iestāžu reformas rezultātā tika slēgtas daudzas lauku mācību iestādes, un, samazinoties sabiedriskā transporta pakalpojumu apjomam, radās problēmasskolēniem nodrošināt izglītības iestāžu pieejamību. Bez tam Sociālās drošības tīkla stratēģijas ārkārtas drošības pasākumu izglītības jomā ietvaros, sakarā ar vairāku skolu slēgšanu nodrošinātas kompensācijas pašvaldībām skolēnu pārvadāšanā vairāk kā 581 tūkst. Ls apmērā.

2011.gadā tika parakstīts Saprašanās memorands starp Latviju un Islandi, Lihtenšteinas Firstisti un Norvēģijas Karalisti, kas nosaka, ka būtiska minēto valstu atbalsta finansējuma daļa Latvijā tiks ieviesta kā programma „NVO fonds”. Apakšprogrammas „NVO projektu programma” ietvaros ir paredzēts atbalstīt NVO projektus vairākās jomās. To vidū sociālā sektora aktivitātes, ieskaitot labklājības celšanu un pamatpakalpojumu nodrošināšanu, vietējās un reģionālās nevalstisko organizāciju iniciatīvas sociālās iekļaušanas veicināšanai, dzimumu līdztiesības veicināšanai, atbalsts sociālās atstumtības riskam pakļautajiem bērniem un jauniešiem. Apakšprogrammas ietvaros finansējums paredzēts arī sabiedrības integrācijai, tajā skaitā atbalsts valsts valodas un kultūras daudzveidīgai apguvei, kā arī vienotas vēstures izpratnes veidošanai. Atbalsts paredzēts vienotas sabiedrības izveidei - starpkultūru dialoga un nacionālo minoritāšu integrācijai, tai skaitā nacionālās identitātes stiprināšanai un starpkultūru komunikācijas pasākumu īstenošanai inovatīvās formās. „NVO projektu programma” ir iekļautas izpratni veicinošas informatīvas un izglītojošas aktivitātes, kas saistītas par pilsonības jautājumiem. Visai apakšprogrammai kopumā tiek paredzēti 60% no kopējā programmas ietvaros paredzētā finansējuma projektiem. Programmas  „NVO fonds” apsaimniekotājs ir Sabiedrības integrācijas fonds.

KM 2011.gada beigās konkursa „Integrācijas pasākumi 2011” ietvaros piešķirot līdzekļus Ls 5287, atbalstīja trīs aktivitātes, kuru mērķis bija stiprināt ārpus Latvijas dzīvojošo latviešu latvisko identitāti. ELA projekta ietvaros daļēji tika nodrošināta pirmās 3x3 nometnes organizēšana Īrijā un sniegts daļējs finansiāls atbalsts dažādu Eiropas valstu nedēļas nogales skolu skolotāju līdzdalībai pieredzes apmaiņas seminārā Latvijā. Biedrības „ALTUM” un tās sadarbības partnera Latviešu Nacionālās kultūras biedrības Igaunijā projekta ietvaros tika atbalstītas Igaunijas latviešu diasporas sestdienas skolas nodarbības. Biedrība „Trīs reiz trīs” 2012.gada jūlijā Kandavā un Kocēnos organizēja Latvijā pasaules latviešu ģimeņu saietu visu vecumu latviešiem no visiem kontinentiem.

2011.gada decembrī PBLA sadarbībā ar ĀM finansēja muzeja „Latvieši pasaulē” izstādi „Latvieša stāja”.

***4.2.2.Publiskā/privātā sadarbība, atbalstot iedzīvotāju komercdarbības iniciatīvas.***

Tika veicināta Latvijas pierobežas reģionu iedzīvotāju nodarbinātība, sniegts atbalsts uzņēmējdarbībai, veiktas investīcijas sabiedriskās infrastruktūras objektos. Līdz 2011.gada 31.decembrim ar Eiropas teritoriālās sadarbības 8 programmu[[16]](#footnote-16) atbalstu Latvijas partneri (reģioni, pašvaldības, valsts iestādes, zinātniskās institūcijas un nevalstiskās organizācijas) īstenojamo sadarbības projektu formā ir piesaistījuši Latvijai 108,7 milj. EUR lielu finansējumu (ERAF)[[17]](#footnote-17). Piesaistītais finansējums sekmē sociālo un ekonomisko konkurētspēju pierobežu reģionos, kā arī veicina investīcijas un rada labvēlīgu dzīves vidi, nodrošinot divpusējo un reģionālo sadarbību ar Latvijas partneriem Baltijas jūras reģionā un kaimiņvalstu partneriem no Krievijas Federācijas un Baltkrievijas Republikas Eiropas Savienības struktūrfondu 3.mērķa „Eiropas Teritoriālā sadarbība” programmu ietvaros. Tas veicināja ilgtspējīgu sociālekonomisko attīstību pierobežas reģionos un sekmēja Latvijas pierobežas iedzīvotāju dzīves kvalitātes uzlabošanos.

***4.2.3.Informatīvās saiknes nodrošināšana ārzemēs dzīvojošajiem.***

2011.gada janvārī [ĀM un PBLA parakstīja sadarbības memorandu](http://www.mfa.gov.lv/data/file/data/pazinojumi/sadarbibas_memorands.doc), kura mērķis ir pilnveidot ĀM sadarbību ar diasporu, stiprinot tās piederības sajūtu savai etniskajai dzimtenei, kā arī kopīgiem spēkiem veicināt Latvijas valsts attīstību. Memorands ir pamatdokuments, kura ietvaros pieejamo resursu apjomā tiks izstrādāts stratēģiskais plāns, kas ietver sadarbības principus un galvenos darbības virzienus ilgstošam laika periodam.

Savukārt, 2011.gada septembrī starp KM, ĀM un IzM tika parakstīts sadarbības memorands, kura ietvaros puses vienojās par šādiem sadarbības pamatvirzieniem: diasporas sadarbības ar valsts institūciju veicināšana, tiesisko, ekonomisko, lingvistisko un psiholoģisko šķēršļu mazināšana, atgriežoties Latvijas sabiedrībā, sistēmiskās pieejas izglītības jautājumu risināšanai diasporai izstrāde, nedēļas nogales skolu attīstība, situācijas analīzes veikšana par Latvijas iedzīvotāju migrāciju un gatavību atgriezties un iekļauties Latvijas sabiedrībā un citiem jautājumiem.

ĀM 2011.gada decembrī tika pieņemts lēmums veidot darba grupu, lai sagatavotu politikas plānošanas dokumentu sadarbībai ar diasporu, kura viens no galvenajiem mērķiem ir tieši mazināt Latvijas iedzīvotāju izbraukšanu no valsts darba meklējumos un veicinātu viņu atgriešanos.

Izmantojot gan vēstniecības, gan aizbraukušo tautiešu vidū populārākās interneta vietnes, tiek uzturēts pastāvīgs kontakts ar latviešu diasporas organizācijām un privātpersonām, kas dod iespēju operatīvi informēt aizbraukušos par darbavietām, likumdošanas izmaiņām uzņēmējdarbībā un investīciju iespējām.

2011.gada 16.jūlijā Rīgā notika konference „Latviešu emigrācijas un diasporas problemātika un risinājumi”, kas uzskatāma par sākumu jaunām konkrētām iniciatīvām un rīcībai. Konferencē, piedaloties ministriju, dažādu Latvijas institūciju un PBLA, kā arī ELA un citu organizāciju pārstāvjiem, tika apspriesti jautājumi, kuru risināšanai ir svarīga nozīme ārzemēs dzīvojošo latviešu latviskās identitātes un saiknes ar Latviju stiprināšanai. Tāpat tika apspriesti ar repatriāciju saistītie jautājumi (pārrunāto tēmu un jautājumu kopsavilkums ir atrodams KM interneta vietnē http://www.km.gov.lv/lv/nozares\_info/integracija/integr\_dokumenti.html.).

Konferences laikā tika uzsvērta nepieciešamība organizēt regulāras tikšanās starp iesaistītajām pusēm, kas ļautu noteikt prioritātes un darāmos darbus, kā arī izvērtēt padarīto. Tāpat, konferences ieteikumi attiecībā uz atbalstu ārzemju latviešiem tika iestrādāti Nacionālās identitātes, pilsoniskās sabiedrības un integrācijas politikas pamatnostādnēs 2012.-2018.gadam.

***4.2.4. Izglītības pieejamība ārvalstīs dzīvojošiem tautiešiem***

ĀM atbalsta latviešu skoliņas ārvalstīs, lai, atgriežoties Latvijā, bērniem būtu pietiekamas valodas zināšanas. ĀM sadarbojās ar LVA, PBLA, grāmatu apgādiem un Latvijas Nacionālo bibliotēku, sagatavojot dāvinājumus ar mācību un daiļliteratūras grāmatām, izglītojošiem ierakstiem DVD un CD formātos Īrijas latviešu bērnu skoliņām, Speciālo uzdevumu vēstniekam piedaloties Īrijas latviešu biedrību sanāksmē Dublinā 2011.gada 22.oktobrī.

Nodrošinot atbalstu latviešu valodas apguvei Eiropas Skolās Luksemburgā un Beļģijā, kā arī sekmējot no Latvijas izbraukušo skolēnu atgriešanos un nodrošinot izglītības ieguves iespējas, veikti šādi pasākumi:

* sekmēta latviešu valodas apguve Eiropas Skolu tīklā;
* sagatavots latviešu valodas un literatūras eksāmena materiāls 12.klasei Eiropas Skolām;
* izstrādāta latviešu valodas programma Eiropas Skolām;
* nodrošināts audiovizuālo līdzekļu, mācību līdzekļu un daiļliteratūras atbalsts Eiropas Skolām.

Nodrošinot latviešu valodas apguvi Eiropas Skolās un izstrādājot latviešu valodas programmu, ņemts vērā, ka diasporas skolēnu latviešu valodas prasmes un zināšanas atbilst MK 2006.gada 19.decembra noteikumos Nr.1027 „Noteikumi par valsts standartu pamatizglītībā un pamatizglītības mācību priekšmetu standartiem” un MK 2008.gada 2.septembra noteikumos Nr.715 „Noteikumi par valsts vispārējās vidējās izglītības standartu un vispārējās vidējās izglītības mācību priekšmetu standartiem” noteiktajām, kā arī Eiropas Skolām noteiktajām prasībām. Skolēni, apgūstot latviešu valodu ārpus Latvijas, atgriežoties var sekmīgi turpināt latviešu valodas apguvi vispārējās izglītības iestādēs, vai arī turpināt studēt augstākās izglītības iestādēs Latvijā.

LVA ar ESF finansējumu izstrādāja elektronisko latviešu valodas vārdnīcu „e-PUPA”, kas pieejama online režīmā vietnē http://[epupa.valoda.lv](http://www.valoda.lv/).Tās mērķauditorija ir 7.–12. klašu skolnieki no skolām, kas īsteno mazākumtautību izglītības programmu, bet vārdnīcu var izmantot arī citi skolēni, kā arī studenti un ikviens interesents, kas vēlas apgūt latviešu valodu. Lai ieinteresētu skolēnus mācību procesā, vārdnīca piedāvā vārda lietojuma konteksta fragmentus, attēlus u.c.

***4.2.5. Sabiedrības izglītošana un pozitīvas domāšanas stimulēšana.***

Saistībā ar darba tirgus atvēršanu Vācijā un Austrijā 2011.gada 1.maijā preses konferencē ĀM, FM, NVA un VID informēja potenciālos darba meklētājus par aktualitātēm darba tirgū ārvalstīs un sniedza ieteikumus, kā izvairīties no krāpnieciskiem darba piedāvājumiem. Potenciālie darba meklētāji tika informēti par Latvijas diplomātisko un konsulāro pārstāvniecību lomu un iesaisti palīdzības sniegšanā Latvijas valstspiederīgajiem ārvalstīs.

Lai veicinātu drošu ceļošanu un informētu sabiedrību par riskiem, kas saistīti ar aicinājumiem gūt vieglu peļņu ārzemēs ĀM Konsulārais departaments regulāri, kopš 2008.gada piedalās ikgadējā tūrisma izstādē „Balttour”. Izstādes laikā iedzīvotāji tiek informēti par drošu ceļošanu un tiek aicināti pievērst īpašu uzmanību nepieciešamībai izvērtēt darba piedāvājumus.

2011.gadā ĀM sadarbībā ar NVA piedalījās Liepājas *Europe Direct* informācijas centra rīkotajā informatīvajā pasākumā ,,Der zināt”. NVA informēja par to, kas jāņem vērā darba meklētājam, dodoties strādāt uz ārvalstīm, ĀM informēja par konsulāro dienestu ārvalstīs un iespējām palīdzēt Latvijas valstspiederīgajiem.

2011.gadā regulāri tika gatavota informācija Latvijas drukātajiem un elektroniskajiem masu saziņas līdzekļiem par dažādiem ĀM kompetencē esošiem jautājumiem, tajā skaitā, par nodarbinātību ārvalstīs, kā arī ĀM mājas lapā ir ievietoti ieteikumi un brīdinājumi darba meklētājiem ārvalstīs.

Katru gadu mācību gada sākumā VP organizē un nodrošina akciju „Drošības dienas skolās” un mācību gada beigās akciju „Droša vasara – Tava vasara”. Akcijā tiek iesaistītas gan pirmskolas izglītības iestādes, gan pamatizglītības un vidējās izglītības iestādes, gan speciālās un profesionālās ievirzes izglītības iestādes visā Latvijas teritorijā. Akcijas ietvaros citu preventīvo pasākumu starpā par tiesisko audzināšanu skolēni tiek informēti un izglītoti arī par riska faktoriem un draudiem, kas saistīti ar cilvēku tirdzniecību.

Kopumā 2011.gadā VP sarīkoja 5254 preventīva rakstura pasākumus, tai skaitā - akciju „Drošības dienas skolās 2011” un „Droša vasara – Tava vasara” ietvaros organizēti un notikuši 3540 pasākumi.

Organizējot preventīvos pasākumus akciju „Droša vasara – Tava vasara” un „Drošības dienas skolās 2011” ietvaros, lai pilnveidotu to kvalitāti un padarītu pasākumus daudzveidīgākus, VP darbinieki sadarbojās ar citu valsts un pašvaldību institūciju, kā arī nevalstisko organizāciju pārstāvjiem, piemēram, Bērnu tiesību aizsardzības speciālistiem, ģimenes ārstiem, juristiem, psihologiem, Valsts ugunsdzēsības un glābšanas dienesta pārstāvjiem, kinologiem, hipologiem, Latvijas Sarkanā krusta un nodibinājuma „Dardedze” pārstāvjiem, akciju sabiedrības „Latvijas Gāze”, dažu sporta klubu un izglītības pārvalžu pārstāvjiem, Pašvaldības policijas darbiniekiem.

Policijas darbinieku paveikto akciju ietvaros ir atspoguļojuši atsevišķi reģionālie laikraksti, piemēram, „Dzirkstele”, „Auseklis”, „Liesma”, „Вести Сегодня”, „Jūrmalas ziņas”, „Siguldas Elpa” u.c.

Izvērtējot fiktīvo laulību[[18]](#footnote-18) pieaugumu 2011.gadā, kuras tiek slēgtas Latvijas pilsoņiem atrodoties ārvalstīs, tika secināts, ka ir apgrūtināta jebkāda iespēja vērsties pret šo fiktīvo laulību organizētājiem, jo ārvalstu tiesībaizsardzības iestādes konkrētās situācijās nesaskata cilvēku tirdzniecības riskus.

Lai novērstu minēto situāciju un ierobežotu šāda veida nodarījumu izplatību, IeM 2011.gadā vērsās TM ar lūgumu izskatīt iespēju virzīt grozījumus Krimināllikumā, kas paredzētu kriminālatbildību par ļaunprātīgu personas nodrošināšanu ar iespēju likumīgi iegūt uzturēšanās tiesības Latvijas Republikā, citā ES dalībvalstī, Eiropas Ekonomikas zonas valstī vai Šveices Konfederācijā.

IeM un tās padotībā esošie dienesti ir atbalstījuši kompetento nevalstisko organizāciju organizētās informatīvās un sociālās kampaņas par fiktīvo laulību draudiem, piedaloties tajās, kā arī nodrošinot informāciju un telpas. Patvērums „Drošā māja” uzsāka projekta plānošanu informatīvās kampaņas „Fiktīvas laulības – slazds!” organizēšanai. Informatīvā kampaņa tika uzsākta ar preses konferenci, kurā uzsverta nepieciešamība veikt izmaiņas Krimināllikumā, kas ļautu sodīt fiktīvo laulību organizatorus. Informatīvās kampaņas „Fiktīvas laulības – slazds!” ietvaros sabiedrība tika informēta par riskiem, slēdzot fiktīvas laulības ar trešo valstu pilsoņiem ar vai bez atlīdzības, kā arī tika veikta aptauja, lai uzzinātu sabiedrības informētības līmeni attiecībā uz fiktīvajām laulībām. Informatīvās kampaņas ietvaros notika plašas interaktīvas aktivitātes vietās, no kurām cilvēki pārsvarā dodas ārpus Latvijas.

Turpinot sabiedrības informēšanu un speciālistu izglītošanu par fiktīvo laulību fenomenu, patvērums „Drošā māja” kopš 2011.gada septembra īstenoja projektu „Atver acis”. Projekta ietvaros ar IeM atbalstu Rīgā, tika organizēta konference – seminārs bibliotēku vadītājiem „Preventīvie pasākumi cilvēku tirdzniecības mazināšanā”. Konferencē – seminārā ar prezentācijām uzstājās IeM un VP amatpersonas. Rīgas semināra un sešu reģionālo semināru ietvaros kopumā tika izglītoti 237 bibliotekāri un 118 jaunieši, kas ir nozīmīgs resurss, lai nodrošinātu informācijas izplatīšanas ilgtspēju. Uzsākot informatīvo kampaņu „Atver acis”, pirmo reizi Latvijā notika bibliotekāru izglītošana par cilvēku tirdzniecības problemātiku. Bibliotēkas ir vietēja mēroga sociālās un kultūras dzīves centri, līdz ar to pēc šiem semināriem bibliotekāri spēj gan saviem kolēģiem, gan apmeklētājiem nodot jauniegūtās zināšanas, kā izvairīties no cilvēku tirgotāju tīkliem un informēt, kur var saņemt palīdzību. Semināru ietvaros bibliotekāri tika informēti par cilvēku tirdzniecības novēršanas politisko un tiesisko ietvaru Latvijā, cilvēku tirdzniecību– mūsdienu verdzību pasaulē un Latvijā, cilvēku tirdzniecības gadījumu identificēšanu un sadarbību ar atbildīgajām institūcijām, juridiskās palīdzības daudzveidību no cilvēku tirdzniecības cietušām personām, starpinstitucionālo un starpprofesionālo palīdzību no cilvēku tirdzniecības cietušām personām, bibliotēku iesaisti cilvēku tirdzniecības novēršanā Latvijā, turpmākās sadarbības iespējām un tematisko grāmatu izstāžu rīkošanu.

 Projekta „Atver acis” ietvaros 2011.gada 12.decembrī notika preses konference „2011.gadā Latvijas līgavas ir strauji palielinājušas cilvēku tirdzniecības upuru skaitu”, kurā piedalījās pārstāvji no patvēruma „Drošā māja””, IeM, ĀM un Valmieras bibliotēkas. Preses konferencē sabiedrība tika informēta par aktualitātēm, īstenojot Valsts programmu cilvēku tirdzniecības novēršanai 2011.-2013.gadam 2011.gadā, par 2011.gada cilvēku tirdzniecības upuru profilu un tendencēm, par Latvijas bibliotekāru (kopumā Latvijā ir 832 bibliotēkas) iesaistīšanu cilvēku tirdzniecības mazināšanā.

2011.gada vasarā Valsts robežsardze piedalījās Resursu centra sievietēm „Marta”” organizētajā kampaņā “Apturi seksa tirdzniecību”, kuras mērķis bija pievērst sabiedrības uzmanību ar cilvēku tirdzniecību saistītiem jautājumiem un sniegt informāciju cilvēku tirdzniecības upuriem (arī potenciālajiem) par viņiem nepieciešamās palīdzības saņemšanas iespējām Latvijā. Šī projekta ietvaros lielākajos robežkontroles punktos un imigrācijas struktūrvienību telpās valsts iekšienē tika izvietoti speciāli šim projektam izveidotie plakāti, robežsargi tika papildus informēti par pakalpojumiem, ko cilvēku tirdzniecības upuriem sniedz biedrība „Resursu centrs sievietēm „Marta””. Šādas informācijas sniegšanas robežsargiem mērķis bija vērsts uz to, lai gadījumā, ja robežkontroles laikā no cilvēku tirdzniecības cietusi persona vērstos pie robežsarga ar lūgumu palīdzēt, robežsargu rīcībā būtu aktuālākā informācija par palīdzības saņemšanas iespējām.

Ar Rīgas domes Labklājības departamenta iniciatīvu un IeM informatīvu atbalstu 2011.gadā atkārtoti tika izdots buklets „Cilvēku tirdzniecības novēršana” 20 000 eksemplāros latviešu un krievu valodā izplatīšanai Rīgas pilsētas sociālās palīdzības dienestos un izglītības iestādēs. Bukletā apkopota informācija par to, kas ir cilvēku tirdzniecība, kādi ir cilvēku tirdzniecību veicinošie faktori, kā norit vervēšana, kas ir fiktīvas laulības, kas jāzina jauniešiem par darbu ārzemēs un kas jāņem vērā pirms došanās uz ārzemēm, un informācija par svarīgākajiem palīdzības tālruņiem.

**4.3. Birokrātisku šķēršļu mazināšana pozitīvām komercdarbības, lauksaimniecības, pilsoniskās sabiedrības iniciatīvām, kā arī indivīdu un to ģimenes locekļu sociālo problēmu risināšanā.**

***4.3.1. Tiesisko, finansiālo un institucionālo šķēršļu mazināšana.***

PMLP 2011.gadā uzsākts darbs pie jaunā Repatriācijas likuma redakcijas, kura paredz samazināt repatriantu statusa un palīdzības piešķiršanas procedūru birokrātisko slogu. Tāpat paredzēts paaugstināt repatriantu ceļa izdevumu pabalstu apjomu un ļaut pretendēt uz pabalstiem un valodas apmācību arī repatriantu ģimenes locekļiem.

Lai ārvalstīs esošajām personām atvieglotu dzīvesvietas paziņošanas/norādīšanas procedūru, 2011.gada 15.februārī tika pieņemti jauni MK noteikumi „Iedzīvotāju reģistrā iekļauto ziņu aktualizēšanas kārtība” Nr.131 (stājās spēkā 2011.gada 06.augustā), kas nodrošina iespēju iesniegt iesnieguma par dzīvesvietas adresi arī elektroniski tīmekļa vietnē www.latvija.lv, izmantojot drošu elektronisko parakstu, bet no 2012.gada 1.janvāra, izmantojot arī kredītiestādes elektronisko norēķinu sistēmas autentifikācijas līdzekli.[[19]](#footnote-19)

Atbilstoši Repatriācijas likumam, PMLP izskata repatriantu lietas, pieņem lēmumu par repatrianta statusa piešķiršanu, sagatavo un izsniedz repatriantiem dokumentus, sniedz materiālo palīdzību, informē par viņu sociālajām tiesībām un garantijām, kā arī sadarbībā ar pašvaldībām palīdz repatriantu ģimenēm risināt adaptācijas un integrācijas jautājumus. Saskaņā ar Repatriācijas likumu par repatriantu tiek uzskatīta persona, kura ir Latvijas pilsonis vai kurai viens no vecākiem vai vecvecākiem ir latvietis vai lībietis (līvs) un kura brīvprātīgi pārceļas uz pastāvīgu dzīvi Latvijā.

***4.3.2. Dubultpilsonības pieļaujamības subjektu loka paplašināšana.***

2011.gadā Latvijas valdība turpināja sadarboties ar Saeimas atbildīgajām struktūrām, t.sk. Sabiedrības saliedētības komisijas un Pilsonības likuma grozījumu apakškomisijas pārstāvjiem, piedaloties priekšlikumu sagatavošanā likumprojektam „Grozījumi Pilsonības likumā”, kur prioritāte ir dubultpilsonības jautājuma sakārtošana.

**5. Vispārēji pasākumi - pastāvīgs situācijas monitorings.**

***5.1. Sistemātisku pētījumu veikšana par migrācijas jautājumiem***

2011.gadā Eiropas migrācijas tīkla Latvijas kontaktpunkta darbības ietvaros PMLP ir izstrādājusi trīs izpētes darbus un divus ziņojumus[[20]](#footnote-20):

1. Izpētes darbs „[Latvijas praktiskā rīcība nelegālās migrācijas mazināšanai](http://www.emn.lv/lv/pdf/2011/LV-prakstiska-riciba-nelegalas-migracijas-mazinasanai_FINAL.pdf)”. Pētījumā ir sniegts pārskats par esošo pieeju, funkcionējošajiem mehānismiem un instrumentiem, kas tiek īstenoti Latvijā, lai risinātu nelegālās migrācijas jautājumus.
2. Izpētes darbs „[Vīzu politika Latvijā kā migrācijas pārvaldīšanas veids](http://www.emn.lv/lv/pdf/2011/Vizu_politika_Latvija_ka_migracijas_parvaldisanas_veids.pdf)”. Darbā analizēta iespējamā vīzu politikas ietekme uz kopējās migrācijas politikas pārvaldīšanu gan veicinot legālo, gan novēršot nelegālo migrāciju.
3. Izpētes darbs „Migrācijas un patvēruma politikas struktūra Latvijā”. Darba mērķis ir sniegt pārskatu par to, kā patvēruma un migrācijas politika ir organizēta Latvijā.
4. „[Statistikas ziņojums par migrācijas un starptautiskās aizsardzības jomu Latvijā 2009.gadā](http://www.emn.lv/lv/pdf/2011/Statistical_Report_2009_Latvia_LV_FINAL.pdf)”, kas tika izstrādāts 2011.gadā un sniedz salīdzināmu statistisko informāciju attiecībā uz starptautiskās aizsardzības un legālās un nelegālās migrācijas jomu, izskaidro statistisko rādītāju izmaiņu iemeslus, kā arī ziņojumā izteiktas prognozes par problēmām, ar kādām Latvija varētu saskarties tuvākajā nākotnē. Ziņojumā ir analizēta statistiskā informācija, kas vākta un apkopota, pamatojoties uz 2007.gada 11.jūlija Eiropas Parlamenta un Padomes regulu Nr.862/2007 par Kopienas statistiku attiecībā uz migrāciju un starptautisko aizsardzību.
5. Politikas ziņojums par migrācijas un patvēruma situāciju Latvijā 2011.gadā, kas sniedz pārskatu par migrācijas un patvēruma politikas un tiesību aktu attīstību un izmaiņām Latvijā 2011.gadā, ietverot „Stokholmas” programmā noteikto informāciju par Eiropas imigrācijas un patvēruma pakta īstenošanu Latvijā 2011.gadā.

EM 2011.gada jūnijā sagatavoja un iesniedza MK ikgadējo Informatīvo ziņojumu par prognozēm darba­spēka pieprasījuma un piedāvājuma atbilstībai vidējā termiņā. Ziņojumā secināts, ka ekonomisko aktivitāšu atjaunošanās pozitīvi ietekmē situāciju darba tirgū – pieaug nodarbinātība un samazinās bezdarbs. Tomēr vidējā termiņā nav sagaidāms tāds nodarbinātības pieaugums, kas ļautu sasniegt pirmskrīzes līmeni, jo izaugsme balstīsies lielā mērā uz produktivitātes kāpumu. Tāpēc atsevišķas iedzīvotāju grupas situācijas uzlabošanos izjutīs vājāk. Tas attiecas uz jauniešiem, cilvēkiem ar zemu kvalifikāciju u.tml.

EM 2010.gadā uzsāka īstenot Eiropas Sociālā fonda līdzfinansētu projektu „Darba tirgus pieprasījuma vidēja termiņa un ilgtermiņa prognozēšanas sistēmas attīstība”. Projekta ietvaros 2011.gadā ir uzsākti un līdz 2013.gada beigām tiks pabeigti 3 pētījumi: pētījums par nākotnē pieprasītākām prasmēm Latvijā; pētījums par iedzīvotāju nove­cošanās ietekmi uz nākotnes prasmju piedāvājumu Latvijā; pētījums par darba­spēka profesionālo mobilitāti. Minēto pētījumu mērķis ir sniegt ekonomikas struktūrpolitikas veidotājiem plašāku informatīvo bāzi par Latvijas darba tirgus procesiem un galvenajiem nākotnes izaicinājumiem.

Pārskatā par tautas attīstību 2010/2011 „Nacionālā identitāte, mobilitāte, rīcībspēja”[[21]](#footnote-21) apskatītas gan vēsturiskās migrācijas plūsmas 19.gadsimtā, gan mūsdienu migrācijas tendences. Īpaša uzmanība tiek pievērsta migrācijas ietekmei uz identitāti un nacionālo pašapziņu. Analizēti emigrāciju pastiprinošie faktori apkārtējā vidē un personas īpašībās. Pārskatā secināts, ka 2000.–2010. gadā no Latvijas ir emigrējuši vismaz 170–200 tūkstoši cilvēku. Emigranti, kā arī potenciālie aizbraucēji ir caurmērā daudz jaunāki nekā palicēji. Piecu gadu laikā Latvijā plāno atgriezties tikai aptuveni 20% emigrantu. Augsti izglītoto indivīdu proporcija emigrantu vidū nozīmīgi pieauga un pārsniedza atbilstošo proporciju Latvijas iedzīvotāju vidū. Pārskata sagatavotāji rekomendē stiprināt saiknes ar aizbraucējiem arī valsts un pašvaldību līmenī, būtiskas izmaiņas valsts politikā saskaņot ar ekspertiem , kā arī rekomendē Latvijai kopā ar citām ES dalībvalstīm iesaistīties tādu mehānismu izstrādē, kas emigrantu izcelsmes valstīm daļēji kompensētu smadzeņu un darba roku aizplūdi.

DnB NORD Latvijas barometra 35.numurs[[22]](#footnote-22) veltīts emigrācijas tēmai. Latvijas Barometrā izvērtēts Latvijas iedzīvotāju noskaņojums un attieksme pret ekonomikas un vidējo ģimenes materiālo stāvokli, iespēju atrast darbu Latvijā, kā arī pret emigrāciju un emigrācijas iemesliem un problēmas risinājumiem. Pētījumā konstatēts, ka 2011.gada februārī, salīdzinot ar 2011.gada janvāri iedzīvotāju noskaņojumi nosauktos rādītājos ir būtiski pasliktinājušies: vērtējot kopējo situāciju valstī, februārī iedzīvotāji biežāk atzīmējuši, ka tā attīstās nepareizā virzienā, kritiskāk vērtēts Latvijas ekonomikas stāvoklis, pesimisms audzis arī iedzīvotāju ģimeņu pašreizējā materiālā stāvokļa vērtējumā.

Par galvenajiem iedzīvotāju emigrācijas izraisītajiem zaudējumiem iedzīvotāji uzskata grūtības mājās palikušajām ģimenēm un draudus lauku apvidu attīstībai.

Lūgti raksturot, kas būtu darāms, lai novērstu cilvēku izceļošanu no Latvijas, 67% aptaujāto teica, ka valstij būtu jāsniedz atbalsts uzņēmējiem, lai veicinātu jaunu darbavietu radīšanu un 51% respondentu atzīmēja, ka vajadzētu palielināt sociālās garantijas. Visretāk atzīmēts, ka iedzīvotāju izceļošanu varētu novērst, veicinot nacionālās piederības izjūtu un patriotismu.

***5.2. Politikas attīstības dokumenti***

2011.gadā KM izstrādāja un 2011.gada 11.oktobrī MK apstiprināja Nacionālās identitātes, pilsoniskās sabiedrības un integrācijas politikas pamatnostādnes 2012.-2018.gadam (turpmāk – Pamatnostādnes. Pamatnostādnēs definēta rīcība pilsoniskās izglītības un līdzdalības attīstībai, latviešu valodas prasmju un pozīciju sabiedrībā uzlabošanai, latviskās kultūrtelpas kā sabiedrību saliedējošā pamata nostiprināšanai, Latvijas lokālās un eiropeiskās piederības attīstīšanai u.c.

Pamatnostādņu rīcības plānā iekļautas aktivitātes ārzemēs dzīvojošo latviešu latviskās identitātes un piederības Latvijai nostiprināšanai, t.sk. atbalsts latviešu “nedēļu nogales” skolām, bērnu un jauniešu konkursiem, starpvalstu skolēnu /studentu viesģimeņu apmaiņas programmām, ārzemju latviešu jauniešu darba iekārtošanos Latvijā vasaras periodā, pētījumu par ārzemēs dzīvojošo latviešu sociālo situāciju veikšanai. Tāpat, sadarbībā ar citām valsts iestādēm tiek paredzēts pārskatīt repatriantiem pieejamo atbalsta sistēmu, nepieciešamības gadījumā veicot attiecīgos grozījumus tiesību aktos.

Pamatnostādņu aktivitātes tiek paredzēts finansēt no valsts budžeta un Eiropas Trešo valstu valstspiederīgo integrācijas fonda līdzekļiem.

Pamatnostādņu izpildes uzraudzībai un koordinēšanai paredzēts izveidot Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padomi, kuras pienākums būs koordinēt un uzraudzīt pamatnostādņu uzdevumu izpildes gaitu, kā arī piedalīties īstenotās politikas efektivitātes novērtēšanā. Padome pēc savas iniciatīvas varēs veidot darba grupas konkrētu jomu jautājumu risināšanai, piemēram, ir iecere veidot pastāvīgu darba grupu, kas koordinētu ar ārzemju latviešiem saistītos jautājumus.

Ministri, ministriju un valsts institūciju pārstāvji piedalījās dažādos ārzemēs dzīvojošo latviešu organizētos pasākumos, kas ir viena no nozīmīgākajām savstarpējā dialoga veidošanas formām. Piemēram, Latvijas amatpersonas 2011.gada septembrī piedalījās ELA ikgadējā sapulcē Latvijas vēstniecībā Parīzē.

**6. Kopsavilkums**

2011.gadā turpinājās, kā arī tika uzsāktas jaunās aktivitātes, lai uzlabotu dzīves vidi Latvijā, uzturētu saikni ar ārzemēs dzīvojošiem tautiešiem, izglītotu sabiedrību. Tika izstrādāti jauni politikas attīstības dokumenti, kā arī veikti vairāki pētījumi par migrācijas un nodarbinātības jautājumiem.

Kaut arī vairāki ekonomiskie rādītāji liecina par Latvijas ekonomikas pakāpenisku atveseļošanos, katru gadu turpina pieaugt no Latvijas izbraukušo skaits. Pēdējos gados emigranti ir vairāk orientēti uz ilgtermiņa vai pastāvīgu emigrāciju un biežāk izbrauc veselām ģimenēm. Arvien vairāk izbraukušo ir ar augstāko izglītību. Savukārt tikai līdz 35% ārzemēs dzīvojošo plāno atgriezties Latvijā tuvāko piecu gadu laikā.

Pēdējo trīs gadu laikā vidējais bezdarba līmenis saglabājās 14.6% robežās[[23]](#footnote-23) un bezdarbnieku lielākā grupa bija ilgstošie bezdarbnieki. Saskaņā ar EM 2011.gada jūnijā sagatavoto Informatīvo ziņojumu par prognozēm darbaspēka pieprasījuma un piedāvājuma atbilstībai vidējā termiņā nav sagaidāms tāds nodarbinātības pieaugums, kas ļautu sasniegt pirmskrīzes līmeni, līdz ar to atsevišķas iedzīvotāju grupas ekonomisko aktivitāšu atjaunošanos un situācijas uzlabošanos izjutīs vājāk.

Veikti apsekojumi un grozījumi normatīvajos aktos ar mērķi mazināt nereģistrēto nodarbinātību, tāpat veiktas tematiskās pārbaudes bīstamāko nozaru uzņēmumos, organizēti semināri un izdoti informatīvie materiāli par darba aizsardzības jautājumiem.

Lai novērstu sociāli nelabvēlīgas situācijas attīstību NVA turpināja sniegt pakalpojumus bezdarbniekiem, tai skaitā jaunu prasmju nodrošināšanas un finansiālā atbalsta formā. Tika izstrādāti politikas attīstības dokumenti, pilnveidots normatīvais regulējums, kas vienkāršoja sezonas un pagaidu darbinieku piesaisti, t.sk. nosakot tiesības un pienākumus darbaspēka nodrošināšanas pakalpojumu sniedzējam, tā darbiniekiem un pakalpojumu saņēmējam.

2011.gadā turpinājās valsts budžeta līdzfinansējums pašvaldībām pabalsta garantētā minimālā ienākumu līmeņa nodrošināšanai. No ERAF līdzekļiem atbalstīti 22 alternatīvas aprūpes centri, kā arī dažādām iedzīvotāju grupām nodrošināta pieeja sociālās aprūpes pakalpojumiem. Uzlabojot pirmsskolas izglītības iestāžu infrastruktūru, veikti uzlabojumi 32 bērnu dārzu ēkās. Šajā laika periodā netika izbūvētas jaunas sociālās mājas.

Vairākas valsts iestādes un NVO veica izglītojošās aktivitātes, lai informētu sabiedrību par drošas ceļošanas un darba meklēšanas principiem ārzemēs, fiktīvo laulību riskiem. Informatīvās kampaņas norisinājās gan semināru un konferenču, gan publicēto materiālu formā.

Sekmēta pierobežu reģionu ekonomiskā konkurētspēja, kā arī pārrobežu sadarbība ar kaimiņvalstīm ERAF programmu ietvaros.

Pateicoties valsts iestāžu un diasporas NVO iniciatīvai ārzemēs dzīvojošo tautiešu jautājumi 2011.gadā aktualizēti politiskajā dienas kārtībā:

* tika apstiprinātas Integrācijas pamatnostādnēs, kurās paredzēta rīcība kultūras pieejamības nodrošināšanai, valodas apguvei, viesģimeņu programmām u.c.;
* tika parakstīts sadarbības memorands starp ĀM un PBLA par sadarbību ar diasporu, kā arī parakstīts memorands starp KM, ĀM un IzM par sadarbības pamatvirzieniem diasporas sadarbības ar valsts iestādēm veicināšanai, šķēršļu mazināšanai, atgriežoties Latvijas sabiedrībā u.c.
* atjaunots valsts finansiālais atbalsts diasporas NVO aktivitātēm.

Kaut arī 2011.gadā nebija iespējams nodrošināt sistemātisku atbalstu nacionālās identitātes saglabāšanai un valodas apguvei ārzemēs, valsts metodisko atbalstu saņēma Eiropas Skolas Luksemburgā un Beļģijā, kā arī finansiāli tika atbalstīta svētdienas skola Igaunijā. Tāpat tika atbalstīts svētdienas skolotāju pieredzes apmaiņas seminārs. Atbalsts nacionālās identitātes saglabāšanai sniegts arī līdzfinansējot ģimeņu 3x3 nometnes organizēšanu Īrijā. Lai nodrošinātu daudzpusīgāko atbalstu, 2012. – 2013.gadā plānots līdzfinansēt ārzemju latviešu kolektīvu dalību XXV Vispārējos latviešu Dziesmu un XV Deju svētkos, nodrošināt atbalstu latviskai izglītībai ārvalstīs, veicināt latviešu kultūras pieejamību diasporas centros. Saskaņā ar Ministru prezidenta rezolūciju un MK lēmumu minētajām aktivitātēm tiek paredzēti papildus valsts budžeta līdzekļi.

Lai nodrošinātu tautiešu piekļuvi Latvijā veidotajiem raidījumiem tiek plānots atvērt jaunu TV kanālu interneta platformā, kura mērķauditorija būtu gan Latvijā, gan ārzemēs dzīvojošie.

Svarīgs solis saiknes ar Latviju nostiprināšanai ir dubultpilsonības pieļaujamības subjektu loka paplašināšanas izskatīšana Saeimas līmenī. Latvijas pilsonības saglabāšana kopā ar citas Eiropas valsts pilsonību ir svarīgs priekšnoteikums emigrējušo Latvijas iedzīvotāju un viņu bērnu atgriešanai Latvijā.

Plānots, ka tiešo ieguldījumu repatriācijas veicināšanā sniegs jauns Repatriācijas likums, kura izstrāde uzsākta 2011.gadā.

PMLP veica situācijas monitoringu un problēmu analīzi, izpētot nelegālās migrācijas, vīzu politikas jautājumus, kā arī migrācijas un patvēruma politikas struktūru kopumā. EM sagatavoja Informatīvo ziņojumu par prognozēm darba­spēka pieprasījuma un piedāvājuma atbilstībai vidējā termiņā, kā arī 2011.gadā uzsākti trīs pētījuma par nākotnē pieprasītākām prasmēm Latvijā, iedzīvotāju novecošanās ietekmi uz nākotnes prasmju piedāvājumu Latvijā, kā arī darbaspēka profesionālo mobilitāti. Plašu ieskatu emigrācijas jautājumos sagatavojis LU Sociālo un politisko pētījumu institūts, tēmas par vēsturisko emigrāciju, tās sasaisti ar identitātes saglabāšanu, jaunākām tendencēm ietverot Pārskatā par tautas attīstību 2010/2011.

Kultūras ministre Ž.Jaunzeme – Grende

Vīza: valsts sekretārs G.Puķītis

03.08.2012. 11:25

7 207

A.Rostovceva, 67330213

Aleksandra.Rostovceva@km.gov.lv

1. *Latvija. Pārskats par tautas attīstību 2010/2011. Nacionālā identitāte, mobilitāte un rīcībspēja*. Red. B.Zepa un E.Kļave. Rīga: LU Sociālo un politisko pētījumu institūts, 2011, - 65.lpp. [↑](#footnote-ref-1)
2. Turpat, 84. [↑](#footnote-ref-2)
3. Turpat, 88. [↑](#footnote-ref-3)
4. *Ziņojums par Latvijas tautsaimniecības attīstību*. Ekonomikas ministrija, 2011. <http://www.em.gov.lv/images/modules/items/tsdep/zin_2011_2/zin_2011_dec.pdf> (sk. 16.06.2012.) [↑](#footnote-ref-4)
5. Pārskats par bezdarba situāciju valstī 2011.gada decembrī

 <http://www.nva.lv/index.php?cid=6&mid=330&txt=342&t=stat> (Skatīts 16.06.2012.) [↑](#footnote-ref-5)
6. Eurostat. Harmonised unemployment rate by sex (total for period 2011- 2012) <http://epp.eurostat.ec.europa.eu/tgm/table.do?tab=table&language=en&pcode=teilm020&tableSelection=1&plugin=1> (Skatīts 14.06.2012.). [↑](#footnote-ref-6)
7. Pārskats par bezdarba situāciju valstī 2011.gada decembrī. Nodarbinātības valsts aģentūra, 2011. <http://www.nva.lv/index.php?cid=6&mid=330&txt=342&t=stat> (Skatīts 16.06.2012.) [↑](#footnote-ref-7)
8. 2011.gadā sociālajos dzīvokļos Latvijā dzīvoja 19656 cilvēki. [↑](#footnote-ref-8)
9. Pārskats par sociālo dzīvojamo fondu un personām, kurām izīrēts sociālais dzīvoklis. Ekonomikas ministrija, 2009.-2011. <http://www.em.gov.lv/em/2nd/?cat=30270> (Skatīts 12.06.2012.) [↑](#footnote-ref-9)
10. Viens cilvēks var saņemt vairākus pakalpojumus. [↑](#footnote-ref-10)
11. Visi pasākumi, izņemot karjeras konsultācijas, konkurētspējas paaugstināšanas pasākumi, profesionālā apmācība bezdarba riskam pakļautām personām un mūžizglītības kupons. [↑](#footnote-ref-11)
12. ERAF 3.1.4.3. aktivitātes „Pirmskolas izglītības iestāžu infrastruktūras attīstība nacionālās un reģionālās attīstības centros” un 3.1.4.4. aktivitātes „Atbalsts alternatīvās aprūpes pakalpojumu pieejamības attīstībai’ ietvaros īstenotajos projektos līdz 2011.gada 31.decembrim. [↑](#footnote-ref-12)
13. ERAF 3.6.1.1. aktivitātes „Nacionālas un reģionālas nozīmes attīstības centru izaugsmes veicināšana līdzsvarotai valsts attīstībai” ietvaros īstenoto projektu ietvaros [↑](#footnote-ref-13)
14. Eiropas Sociālā fonda 1.5.3.1.aktivitātes „Speciālistu piesaiste plānošanas reģioniem, pilsētām un novadiem” pabeigto projektu ietvaros. [↑](#footnote-ref-14)
15. Latvijas - Šveices sadarbības programmasprojekts ’’Pašvaldību aktivitāšu īstenošana, lai nodrošinātu skolnieku pārvadāšanu un ar to saistītos atbalsta pasākumus’’ [↑](#footnote-ref-15)
16. VARAM īstenotās Eiropas Savienības struktūrfondu 3.mērķa “Eiropas teritoriālā sadarbība” programmas: 1) Latvijas un Lietuvas pārrobežu sadarbības programma; 2) Igaunijas un Latvijas pārrobežu sadarbības programma; 3) Centrālā Baltijas jūras reģiona pārrobežu sadarbības programma; 4) Igaunijas, Latvijas un Krievijas pārrobežu sadarbības programma; 5) Latvijas, Lietuvas un Baltkrievijas pārrobežu sadarbības programma; 6) Baltijas jūras reģiona transnacionālās sadarbības programma; 7) starpreģionu sadarbības programma INTERREG IVC; 8) pilsētvides attīstības programma URBACT II; [↑](#footnote-ref-16)
17. . EE\_LV (2011.gada 13-14.dec.) – 6 projekti, 622 891 EUR; LV\_LT (2011.gada 23.-25.nov.) - 42 projekti, 18 milj. EUR; INTERREG IVC (2011.GADA 15.-16.dec.) – 24.projekti, 43,58 milj EUR; ESPON – divi projekti, 657 175 EUR [↑](#footnote-ref-17)
18. Latvijas pilsoņu vervēšana, piedāvājot par atlīdzību (~ no 300 līdz 2000 EUR) un iespēju dzīvot un strādāt ārvalstīs slēgt ar ārzemnieku fiktīvas laulības (laulības bez nolūka izveidot ģimeni), lai ārzemnieks vēlāk varētu saņemt uzturēšanās atļauju attiecīgajā valstī. 2011.gada tendence rāda, ka Latvijas pilsones fiktīvās laulībās tiek iesaistītas ar viltu vai izmantojot viņu bezpalīdzīgo stāvokli. [↑](#footnote-ref-18)
19. Saskaņā ar Ministru kabineta 2011.gada 15.februāra noteikumu Nr.131 „Iedzīvotāju reģistrā iekļauto ziņu aktualizēšanas kārtība” 31. un 36.punktu. [↑](#footnote-ref-19)
20. Materiāli pieejami Eiropas migrācijas tīkla mājas lapā; <http://www.emn.lv/lv/petijumi/> (Skatīts 12.06.2012.) [↑](#footnote-ref-20)
21. *Latvija. Pārskats par tautas attīstību 2010/2011. Nacionālā identitāte, mobilitāte un rīcībspēja*. Red. B.Zepa un E.Kļave. Rīga: LU Sociālo un politisko pētījumu institūts, 2011., - 49.- 92. lp. [↑](#footnote-ref-21)
22. Latvijas barometrs Nr.35, DnB Nord, 2011. (marts). <https://www.dnb.lv/sites/default/files/dnb_latvian_barometer/documents/2011/290.dnb-nord-latvijas-barometrs-nr35.pdf> (Skatīts 12.06.2012.) [↑](#footnote-ref-22)
23. Eurostat. Harmonised unemployment rate by sex (total for period 2011- 2012) <http://epp.eurostat.ec.europa.eu/tgm/table.do?tab=table&language=en&pcode=teilm020&tableSelection=1&plugin=1> (Skatīts 14.06.2012.) [↑](#footnote-ref-23)